V. Palko, poslanec: (2008-10-23):
Dámy a páni, takže o čo ide? Opäť raz premiér Fico, pani ministerka Tomanová, strana Smer otvárajú II. pilier. Opäť lákajú ľudí von, šepkajú im: „Neukladajte si peniaze na starobu. Dajte ich vláde a vláda vaše peniaze minie.“ Takýto spev sirén tu znie. Vláda má jeden argument. Hovorí o solidarite medzi generáciami. Hovorí: „Občan, daj mi tvoje peniaze, ja ich miniem pre ušľachtilú vec. Pre ušľachtilú vec. Dám ich na dôchodky pre starých ľudí. A ty, občan, aj o teba sa postarám, keď budeš starý a nevládny. Zoberiem peniaze ľuďom, ktorí budú pracovať v budúcnosti a dám ich tebe ako dôchodok.“ Vážené dámy, vážení páni, tento systém má svoje meno už desaťročia, volá sa to priebežný systém dôchodkového zabezpečenia alebo systém pay go, jak sa hovorí vo svete, a je to v podstate krásna myšlienka solidarity. Má jednu fatálnu chybu. Funguje za jednej základnej podmienky. Funguje, keď sú deti. Dámy a páni, a tie deti nie sú. Čítame už roky štatistiky pôrodnosti. Tie čísla sú známe. Za desať rokov na Slovensku počet detí do 15 rokov poklesol o štvrtinu, o neuveriteľných 300 tisíc. Áno, tú krízu vidíme už teraz, aj keď jej ekonomické dôsledky dopadnú až o dvadsať rokov. Vážená pani ministerka, vážené dámy a páni zo strany Smer, vy toto všetko nechcete vidieť. Miesto uznania reality z vašej strany pani ministerka tu stojí a drží v ruke papek. Dámy a páni, viete, čo robíte? Chcete zobrať ľuďom ich peniaze, ktoré si mali odkladať na starobu, chcete ich minúť dnes a pritom viete, že na tých ľudí, keď budú starí, nebude mať kto robiť v dostatočnom množstve, aby mohol financovať ich dôchodkové, a nielen dôchodkové, aj zdravotné zabezpečenie. A toto je vaša kolosálna nezodpovednosť. Toto je politika podľa hesla: Po nás potopa. Iste, kdeže už vy budete o dvadsať rokov? A ktože vás už potom bude brať na zodpovednosť? To, čo robíte, vážené panie poslankyne, páni poslanci zo strany Smer, vážený pán premiér Fico, vážená pani ministerka Tomanová, to je tunelovanie budúcnosti, to je žitie na demografický dlh, to je žitie na demografickú sekeru. Vážené panie poslankyne, vážení páni poslanci, teraz mi dovoľte, aby som povedal pár slov aj niečo do radov opozície a aby som v niečom dal za pravdu aj koalícii. Predovšetkým zdôrazňujem, my Konzervatívni demokrati Slovenska súhlasíme s princípom sporenia v II. pilieri. Šetriť si na starobu, šetriť si na horšie časy, to je princíp, ktorý je konzervatívny, to je princíp kresťanský a je v tom múdrosť mnohých, mnohých generácií. Je správne pripomínať, že zavedenie II. piliera je správnou reakciou na demografickú krízu. Niekedy však, nech mi je dovolené povedať, cítim v diskusii i z radov opozície občasný falošný tón. Verím, že on tam zaznieva nechtiac, nechtiac v dobrej viere. Niekedy opozícia naozaj, dúfam, nechtiac vytvára ilúziu, že II. pilier je riešením demografickej krízy, ale o tom prinajmenšom pochybujem. Dámy a páni, občas obhajcovia II. piliera, naozaj, dúfam, nechtiac podsúvajú ľuďom ilúziu. Hovoria: „Šetrite si v II. pilieri 20, 30, 50 rokov. Budete žiť na dôchodku šťastne, pokiaľ neumriete.“ Ako v rozprávke. To, že nie sú deti, nevadí. Milí priatelia, sme si týmto takí istí? A je poctivé šíriť takúto ilúziu? Ideme do budúcnosti s málom detí. Následkom toho bude o pár desaťročí veľa dôchodcov a menej pracujúcich. Kam sa budú investovať peniaze sporiteľov v II. pilieri? Do najrôznejších končín sveta? A kto zaručí bezpečnosť týchto investícií? Svet nebol nikdy bezpečným miestom za celých tých plus, mínus 5 tisíc rokov, odkedy existuje civilizácia. Prečo si myslíme, že bude bezpečný nasledujúcich 50 rokov? Aj v budúcich desaťročiach budú vo svete vojny, ekonomické krízy a kto bude potom, ak to bude potrebné, trebárs aj vojensky ochraňovať investície našich občanov, ich úspory, ktoré sa budú investovať po rôznych kútoch sveta? Preto tu bude aj riziko sporenia a investovania. Vážené dámy a páni, čo je teda poctivé? Poctivé je povedať ľuďom pravdu. A tá pravda je takáto. Ak budú deti, bude aj budúcim dôchodcom dobre. Ak nebudú deti, tak nebude dobre. A poctivé je preto priznať konečne i ekonomický význam rodičovstva. Domnievam sa, že poctivé je povedať, že rodič by mal byť i na dôchodku odmenený za to, že vychoval deti ako budúcich tvorcov statkov. My, Konzervatívni demokrati Slovenska preto navrhujeme, aby sa zaviedol okrem priebežného a sporivého piliera i pilier, ktorý nazývame pilierom rodičovským. Rodičovský pilier znamená, že časť z oných 18 %, ktoré sa odvádzajú za zamestnanca do systému, by sa odvádzala na dôchodok rodičov tohto zamestnanca. O tomto by bolo, samozrejme, potrebné urobiť určitý pakt porozumenia, porozumenia medzi tými, ktorí chcú mať detí viac a tými, ktorí chcú mať detí menej, alebo nechcú mať deti, alebo nemôžu mať deti. Uprieť rodičom ich zvýhodnenie na dôchodku za rodičovstvo a výchovu detí znamená jedno, znamená to pokračovať vo vytváraní ilúzie, že vzhľadom na budúcnosť je úplne jedno, či ľudia deti majú, alebo nemajú. A ilúzie si tento národ už nemôže dovoliť. Ani ilúziu sociálneho štátu, ale ani ekonomistickú ilúziu o bezproblémovej budúcnosti postavenej na neustálom ekonomickom raste. Ďakujem za pozornosť.